KIRJALLINEN KYSYMYS E-0743/00

esittäjä(t): Hiltrud Breyer (Verts/ALE) komissiolle

(13. maaliskuuta 2000)

Aihe: Ympäristövaikutusten arviointimenettely ja tuulivoimaloiden määritelmä

EU:n direktiivissä 97/11/EY(1), joka koskee tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(2) muuttamista, luetellaan arvioitavat hankkeet, joiden joukossa on termi tuulivoimalat (liitteen II 3 kohdan i alakohta). Termiä ei kuitenkaan ole määritelty tarkemmin. On myös epäselvää, määritelläänkö tämä termi voimaloiden lukumäärän, niiden kattaman kokonaisalan vai tuotoksen perusteella.

Saksan osavaltioissa on suositeltu maisemansuojelun ja kaavoituksen syistä, että yksittäiset voimalat yhdistettäisiin mahdollisuuksien mukaan tuulipuistoiksi. Koska voimaloiden lukumäärä on määritelty liian alhaiseksi, jo ainoastaan 10 tuulivoimalaa käsittävät tuulipuistot ovat vaarassa joutua ympäristövaikutusten arviointimenettelyn piiriin. Ympäristövaikutusten arviointimenettelyä on kuitenkin määrä soveltaa hankkeisiin, joilla on todennäköisesti huomattavia seurauksia ympäristölle.Tuulienergian käyttö on tärkeä osa ilmastonsuojeluun suuntautunutta energiapolitiikkaa. Kaikki Saksan osavaltiot ovat hyväksyneet erityismääräykset, joilla varmistetaan luonnonsuojelu- ja ympäristönäkökohtien huomioon ottaminen tuulivoimaloiden sijaintipaikkojen valinnan yhteydessä. Nämä määräykset ovat osoittautuneet tarpeellisiksi. Tähänastisten käytännön kokemusten perusteella on harkittava, tuleeko tämän lisäksi soveltaa ympäristövaikutusten arviointimenettelyä jo ainoastaan 10 voimalaa käsittäviin tuulipuistoihin, ja asiaan on tehtävä tarvittavat muutokset.

Onko komissio sitä mieltä, että tuulivoiman hyödyntämiselle on annettava suuri painoarvo ilmastonsuojeluun liittyvien ongelmien selvittämisen sekä Riossa ja Kiotossa sovittujen kansainvälisten ilmastonsuojelua koskevien tavoitteiden noudattamisen yhteydessä?

Miten komissio määrittelee (yksityiskohtaisesti) termin tuulivoimalat voimaloiden lukumäärän ja niiden kattaman kokonaisalan suhteen?

Miten eri jäsenvaltiot ovat tulkinneet ympäristövaikutusten arviointimenettelyä koskevassa direktiivissä käytetyn termin tuulivoimalat?

(1) EYVL L 73, 14.3.1997, s. 5.

(2) EYVL L 175, 5.7.1985, s. 40.

Margot Wallströmin komission puolesta antama vastaus

(12. huhtikuuta 2000)

Komissio kannattaa voimakkaasti uusiutuvien energialähteiden, kuten tuulivoiman, kehittämistä ja käyttöä. Komissio arvioi, että vuoteen 2010 mennessä uusiutuvien energialähteiden osuus on 12 prosenttia lopullisesta energiankulutuksesta. Tämä auttaa saavuttamaan Kioton tavoitteen ( 8 %) ja edistämään myös muiden ympäristöongelmien, kuten happamoitumisen ja otsonikadon, ratkaisemista. Tuulivoima on luonnollisesti tärkeä osa tällaisia strategioita ja se olikin vuona 1999 yksi nopeimmin kasvavista teollisuudenaloista yhteisön alueella. Vaihtoehtoisten menetelmien käyttäminen energiantuotannossa ei kuitenkaan estä sitä, että näillä toiminnoilla voi tietyissä tilanteissa olla merkittäviä ympäristövaikutuksia. Nämä vaikutukset olisi tunnistettava, arvioitava ja otettava huomioon päätöksenteossa. Tuulivoimalapuistojen suunnittelussa ja rakentamisessa olisi otettava huomioon muut mahdollisesti aiheutuvat ympäristöongelmat, jotta yhtä ympäristöongelmaa ei korvattaisi toisella. Tällainen arviointi ei haittaa ei hidasta tuulienergian käyttöönottoa, mutta varmistaa ympäristön kannalta kestävän lähestymistavan.

Ensimmäisen ympäristövaikutusten arvioinnista annetun (YVA-) direktiivin muuttamisesta annetussa direktiivissä 97/11/EY ei määritellä tuulivoimalaa yksityiskohtaisesti. Direktiivin 97/11/EY liitteessä II lueteltujen toimintojen osalta on todettava, että jäsenvaltiot määrittelevät rajat (raja-arvot ja valintaperusteet), joiden ylittyessä hankkeella on todennäköisesti merkittäviä ympäristövaikutuksia. Nämä määritelmät voivat vaihdella jäsenvaltiosta toiseen valtion erityispiirteistä riippuen. Joissakin tapauksissa tuulivoimalapuisto voi koostua ainoastaan kahdesta tuulivoimalasta, jotka voivat kuitenkin aiheuttaa merkittäviä ympäristövaikutuksia (tuulivoimala on esimerkiksi sijoitettu liian lähelle lintujen suojelualuetta). Toisissa tapauksissa tuulivoimala voi koostua useista tuuliturbiineista.

Sen osalta, miten eri jäsenvaltiot ovat saattaneet ilmaisun tuulivoimalat osaksi kansallista lainsäädäntöään, on todettava, että kahdeksan jäsenvaltiota, mukaan luettuna Saksa, eivät ole vielä saattaneet direktiiviä 97/11/EY kokonaisuudessaan osaksi kansallista lainsäädäntöään. Komissiolla ei näin ollen ole kaikkia tarvittavia tietoja kysymykseen vastaamiseen. Käytettävissä olevien tietojen perusteella tuulivoimala on määritelty eri tavoin käyttäen raja-arvojen ja valintaperusteiden yhdistelmiä (esimerkiksi Alankomaissa tuulivoimala määritellään voimalaksi, jonka tuulimyllyjen kokonaiskapasiteetti on vähintään 10 MW/vuosi ja joka koostuu vähintään 10 tuulimyllystä; Yhdistyneessä kuningaskunnassa tuulivoimala määritellään voimalaksi, jossa on vähintään kaksi turbiinia tai jonka turbiinien tai minkä tahansa muun rakenteen korkeus ylittää 15 metriä; Italian kansallisen lainsäädännön mukaisesti kaikki tuulta hyödyntävät voimalaitokset tarkastetaan, ja jos voimalaitokset sijaitsevat luonnonsuojelualueella, ne kuuluvat automaattisesti ympäristövaikutusten arviointimenettelyn piiriin.